
A beszerzés nemzetközi folyamatainak elemzése a Jabil Circuit Magyarország Kft. példáján keresztül

Dolgozatomban a beszerzés, mint vállalati tevékenység nemzetközi folyamatait elemzem.
A szakirodalom áttekintése mellett vállalati példákon keresztül is értelmezem a jelentősebb témaköröket. A szakirodalmi összefoglalás legfontosabb témaköreit a beszerzési fogalmak, szintek, feladatok és célok alkotják. A folyamatok elméleti és gyakorlati lépései mellett a dolgozat a beszerzés jövőjére, fejlődési lehetőségeire és az ezen a területen megjelenő innovációkra fókuszál. Ezen a témán belül több tanulmányt és saját tapasztalataimat felhasználva kitérek az ipar 4.0 és a beszerzés kapcsolatára, a technológia fejlődését jellemző trendekre és problémákra, a digitalizáció előnyeire és hátrányaira, a már használatban lévő és a jövőben bevezetendő fejlesztésekre, az innováció elméleti és gyakorlati megjelenéseire és a koronavírus hatásaira is.
A dolgozat írása közben arra a kérdésemre kerestem választ, hogy mi a beszerzési funkció jelentősége, hogyan járul hozzá a vállalatok versenyképességének növeléséhez a jelenben, és milyen lehetőségei lesznek a jövőben. A fejlesztési lehetőségek terén kiemelten foglalkozom partnervállalatom, a Jabil Circuit Magyarország Kft. új, tesztelési fázisban lévő Fiori elnevezésű bővítményével, mely implementálásának célja a beszerzés hatékonyságának növelése. Az esettanulmányban részletesen ismertetem a modulok működését, előnyeit és hátrányait. Ezután saját tapasztalataimat, következtetéseimet foglalom össze. A fejezet kiemelt része a modulonként, majd a teljes bővítményre vonatkozó, mind rövid, mind hosszabb távon megvalósítható saját fejlesztési javaslataim megfogalmazása.



